钦定古今图书集成/理学汇编/学行典/第115卷 > 易经 > 《豫卦》
## 钦定古今图书集成/理学汇编/学行典/第115卷 > 易经 > 《豫卦》

六二，介于石，不终日，贞吉。

〈程传〉当《豫》之时，独能以中正自守，可谓“特立”之操，是其节“介如石”之坚也。“介于石”，其介如石也。人之于豫，乐心悦之，故迟迟遂致于耽恋不能已也。二以中正自守，其介如石，其去之速，不俟终日，故贞正而“吉”也。处豫不可安且久也，久则溺矣。如二，可谓见几而作者也。所谓“几”者，始动之微也，吉凶之端，可先见而未著者也。独言吉者，见之于先，岂复至有凶也。君子明哲，见事之几微，故能其介如石。其守既坚，则不惑而明。见几而动，岂俟终日也。〈大全〉云峰胡氏曰：六二不系于四，介乎初与三之闲，独以中正自守，其坚确如石，故《豫》最易以溺人。而六二则不俟终日而去之，其德安静而坚确，故能见几而作，盖不为逸豫之豫，而知有先事之豫者也。